ሳላዲን ሰዒድ በዚህ አመት ወደ ሜዳ አይመለስም
የቅዱስ ጊዮርጊሱ አጥቂ ሳላዲን ሲዒድ ክለቡ አምና ሐምሌ ወር በቶታል ካፍ ቻምፒየንስ ሊግ የምድብ ጨዋታ ከደቡብ አፍሪካው ማሜሎዲ ሰንዳውንስ ጋር በነበረው ጨዋታ ላይ ባጋጠመው የጉልበት ጉዳት ይህን አመት ለፈረሰኞቹ መስጠት የሚገባውን አገልግሎት ሳይሰጥ ቆይቷል፡፡ሳላዲን ከሜዳ ከራቀ ከስድስት ወር በኋላ ዳግም በቻምፒየንስ ሊጉ የመጀመርያ ዙር ማጣርያ ከዩጋንዳው ኬሲሲኤ ጋር በአዲስ አበባ ስታድየም ተቀይሮ ገብቶ ለመጀመርያ ጊዜ መጫወት ችሎ ነበር ። ሆኖም ብዙም ሳይቆይ ነበር በጨዋታው ላይ ዳግመኛ የተጎዳው። ሳላዲን ሰኢድ በሀገር ውስጥ ህክምና ብዙም ደስተኛ ባለመሆኑ ከኢትዮዽያ ውጭ የተሻለ ህክምና ለማግኝት ወደ ጀርመን ነገ የሚያቀና ይሆናል።አምና በቻምፒየንስ ሊጉ 7 ጎሎችን ማስቆጠር የቻለው ሳላዲን ስላገረሸበት ጉዳት እና ስላሳለፈው ከባድ ጊዜ ለሶከር ኢትዮጵያ በሚከተለው መልኩ ተናግሯል፡፡